Väyrysen mukaan presidentin ja ex-pääministerin kemiat eivät koskaan kohdanneet.

Paavo Väyrynen väittää Sauli Niinistön tehneen selväksi Juha Sipilän hallitusta muodostettaessa sen, että hän ei halua Stubbia ulkoministerin paikalle. Kuva on otettu huhtikuun lopussa 2015, jolloin Niinistö myönsi eron Stubbin hallitukselle. JENNI GÄSTGIVAR / IL

Paavo Väyrynen väittää kirjassaan Suomen linja 2017, että tasavallan presidentti Sauli Niinistö junaili kulisseissa Alexander Stubbia pois kokoomuksen puheenjohtajan paikalta.

Väyrysen mukaan Stubb esiintyi mielellään ulko- ja turvallisuuspolitiikan johtajana ja poikkesi monessa kohtaa Niinistön linjalta.

Stubb päättelee silti kirjassaan, ettei presidentti Niinistö puuttunut kokoomuksen puheenjohtajavalintaan.

Paavo Väyrynen esittelee tulkintojaan Suomen poliittisesta historiasta uudessa kirjassaan. AOP

Europarlamentaarikko Paavo Väyrynen väittää tuoreessa Suomen linja 2017 -kirjassa, että tasavallan presidentti Sauli Niinistö vaikutti kulisseissa siihen, että kokoomuksen puheenjohtaja vaihtui Alexander Stubbista Petteri Orpoon.

- Jostakin syystä Niinistön ja Stubbin kemiat eivät koskaan kohdanneet, Väyrynen kirjoittaa.

Väyrysen mukaan Niinistöllä ja Stubbilla oli ollut kitkoja jo aikaisemmin, mutta Stubbin nouseminen pääministeriksi lisäsi jännitteitä entisestään.

- Alex esiintyi mielellään ulko- ja turvallisuuspolitiikan johtajana ja hän poikkesi monessa kohtaa Niinistön linjalta, Väyrynen kirjoittaa.

- Ilmeisesti Niinistöä ärsytti erityisesti se, että Stubb ajoi innokkaasti julkisuudessa Suomen Nato-jäsenyyttä ja sotki siten hänen omaa strategiaansa, jonka mukaan liittoutumista piti viedä eteenpäin matalalla profiililla, Väyrynen väittää.

Kohu diplomaateista

Väyrysen mukaan yksi Stubbin ja Niinistön yhteentörmäyksistä tapahtui, kun Suomi torjui Venäjän Etyj-valtuuskunnalta pääsyn Finlandia-talolla heinäkuussa 2015 järjestettyyn Etyj-järjestön parlamentaariseen juhlaistuntoon.

Taustalla oli EU:n venäläispoliitikoille asettama matkustuskielto, mutta Väyrysen mukaan ”Stubbin jyrkkä esiintyminen ja ulkoministeriön virkamiesten tiukka kanta johtivat siihen, että asia lähetettiin notifikaatiomenettelyyn”.

- Niinistöä kiukutti syntynyt tilanne ja siihen liittynyt osittain harhaanjohtava julkisuus, presidentin kanssa viestinvaihtoa käynyt Väyrynen tulkitsee.

Niinistö sanoi Ylen A-studiossa 15. kesäkuuta 2015, että venäläisdiplomaattien matkustusasioiden selvittely olisi kuulunut Etyjin kontolle.

- Se kaatuu kyllä väärään syliin, Niinistö viittasi Suomelle langenneeseen rooliin.

Orpo tilalle

Väyrysen mukaan Niinistön tyytymättömyys Stubbin toimintaan paisui lopulta sellaisiin mittasuhteisiin, että hän ryhtyi tukemaan kokoomuksen puheenjohtajan vaihtamista.

- Tilalle kesän 2016 puoluekokouksessa tuli yhteistyöhaluinen- ja kykyinen Petteri Orpo, Väyrynen muotoilee.

Stubb kirjoitti Alex-elämäkerrassaan, että Niinistön roolista kokoomuksen puheenjohtajan vaihtamisessa spekuloitiin kulisseissa ja julkisuudessa, ja vertasi haastajiensa kokoomuksen puoluekokouksessa pitämiä ehdokasesittelyitä.

- Petteri Orpon esityksessä yhtenä osana oli Suomen Kuvalehden kansi, jossa luki " Presidentin mies " . Elina Lepomäen presentaatio oli maltillinen ja rauhallinen, Stubb luonnehti.

Stubb päättelee silti kirjassaan, ettei presidentti Niinistö puuttunut kokoomuksen puheenjohtajavalintaan.

- En usko, että modernissa parlamentaarisessa demokratiassa tasavallan presidentti sekaantuisi päivänpolitiikkaan. Suomihan ei onneksi enää ole mikään Kekkoslandia, Stubb kirjoitti.